Zagreb, 10. svibnja 2019.g.

**Z A P I S N I K**

sa **49. sjednice** Povjerenstva za odlučivanje o sukobu interesa održane dana 10. svibnja 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić i Davorin Ivanjek.

**Iz Ureda Povjerenstva:** Majda Uzelac i Martina Jurišić.

**ODSUTNI:** Aleksandra Jozić-Ileković, zbog bolesti.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 48. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva predlaže da se na današnjoj sjednici ne raspravlja o 8., 9.,10., 13. i 14. točci dnevnog reda zbog bolesti izvjestiteljice te poziva članove da se izjasne o tome da li prihvaćaju ovako predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Predsjednica Povjerenstva kao izvjestiteljica u predmetu **P-336/18, dužnosnik DAMIR KRSTIČEVIĆ potpredsjednik Vlade Republike Hrvatske i ministar obrane,** iznosi predmet i navodi da je Povjerenstvo zaprimilo neanonimnu prijavu u svezi nabave borbenih zrakoplova. Povjerenstvo je prethodno po službenoj dužnosti otvorilo predmet u svezi navoda u prijavi i donijelo odluku o nepokretanju postupka.

Izvjestiteljica predlaže da se donese odluka o nepokretanju postupka jer se u prijavi ne navode nove okolnosti pa ne postoje pretpostavke za ponovno odlučivanje.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-81/19, dužnosnik ŽELJKO LACKOVIĆ, zastupnik u Hrvatskom saboru** iznosi predmet i navodi da je predmet otvoren po službenoj dužnosti temeljem medijskih natpisa u kojima se navodi da je dužnosnik sudjelovao u izboru suca Alena Goluba koji je odlučivao u predmetu u odnosu na suprugu dužnosnika.

Izvjestiteljica predlaže da se donese odluka o pokretanju postupka zbog moguće povrede načela djelovanja propisanih čl. 5, koja proizlazi iz sudjelovanja dužnosnika u izboru sudaca.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **P-221/18, dužnosnik ŽELJKO UHLIR, državni tajnik u Ministarstvu graditeljstva i prostornog uređenja**, iznosi predmet i navodi da je protiv dužnosnika podnesena prijava u svezi donošenja Zakona o izmjenama i dopunama Zakona o najmu stanova s obzirom da je njegov otac i on osobno stanodavac. Prikupljena je dokumentacija iz koje je utvrđeno da je otac dužnosnika suvlasnik barem jednog stana zaštićenih zajmoprimaca. Utvrđeno je da je regulirano pitanje zaštićene najamnine kojim će zajmodavac ostvariti imovinski dobitak. Utvrđeno je da je dužnosnik sudjelovao u postupku donošenja izmjena Zakona.

Izvjestiteljica predlaže da se donese odluka o pokretanju postupka zbog moguće povrede čl. 5, obnašanje načela dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Predsjednica Povjerenstva kao izvjestiteljica u predmetu **M-76/19 na zahtjev dužnosnika TOMISLAVA TOLUŠIĆA, potpredsjednika Vlade Republike Hrvatske i ministara poljoprivrede** iznosi predmet i navodi da se dužnosnik obratio Povjerenstvu s upitom u svezi nejasnoća oko upisa imovine u imovinsku karticu.

Izvjestiteljica predlaže da se donese mišljenje da se dužnosnika uputi da u imovinsku karticu navede površinu kako je upisana u zemljišnim knjigama i ukupnu vrijednost svih objekata ili jedan po jedan objekt koji se upisuje u parcelacijski elaborat. Potrebno je upisati korisnu površinu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-79/18, dužnosnik ŽELJKO UHLIR, državni tajnik u Ministarstvu graditeljstva i prostornog uređenja** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 27. ZSSI-a u vezi sa člancima 8. i 9. ZSSI-a. U postupku je izvršena je redovita provjera. Dužnosnik se očitovao na zaključak Povjerenstva. Izvjestiteljica u bitnom iznosi očitovanje dužnosnika.

Izvjestiteljica predlaže da se donese odluka kojom se utvrđuje da je dužnosnik povrijedio odredbe Zakona o sprječavanju sukoba interesa i to odredbe koje se odnose na obvezu prijave imovine u izvješću o imovinskom stanju i da se odredi sankcija obustave isplate dijela neto mjesečne plaće u iznosu od 3000 kn plativo u dva obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tončica Božić kao izvjestiteljica u predmetu **P-176/17, dužnosnik DRAŽEN BARIŠIĆ, zastupnik u Hrvatskom saboru i gradonačelnik Grada Velike Gorice** iznosi predmet i navodi da je protiv dužnosnika pokrenut postupak zbog moguće povrede čl. 8. i 9. ZSSI-a te mu je naloženo da postupi sukladno čl. 42. ZSSI-a. Izvjestiteljica navodi da je sve nekretnine dužnosnik stekao prije nego je postao dužnosnik i radi se o omaškama u popunjavanju izvješća o imovinskom stanju.

Izvjestiteljica predlaže da se donese odluka sukladno čl. 42. ZSSI-a i da se postupak protiv dužnosnika obustavi.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-93/17, dužnosnik GORAN BUIĆ, općinski načelnik Općine Medulin,** iznosi predmet i navodi da je protiv dužnosnika pokrenut postupak zbog moguće povrede čl. 5. ZSSI-a koja proizlazi iz okolnosti da je, u svojstvu člana Skupštine trgovačkih društava MED EKO SERVIS d.o.o. i ALBANEŽ d.o.o., koji su u vlasništvu Općine Medulin, donio Odluke da se za revizora navedenih društava za 2014.g., 2015.g. i 2016.g. izabere trgovačko društvo Consultum Komparić d.o.o., u kojem je zaposlena njegova sestra, čime bi doveo u pitanje vlastitu vjerodostojnost i povjerenje građana u nepristranost u obnašanju njegove dužnosti. Dužnosnik se na navedenu odluku očitovao. U postupku je izvršen uvid u svu relevantnu dokumentaciju. Izvjestiteljica navodi da je pri donošenju predmetnih Odluka dužnosnik trebao biti svjestan kako može doći do percepcije javnosti da dužnosnik iste donosi zbog osobne povezanosti sa sestrom, odnosno zbog promicanja interesa s njim povezane osobe. Dužnosnik je tako trebao predvidjeti negativnu percepciju povezanu s donošenjem istih te postupiti u smislu da zatraži mišljenje Povjerenstva iz članka 6. ZSSI-a, a mogao se i izuzeti od postupanja i donošenja navedenih odluka i za isto opunomoćiti treću osobu.

Izvjestiteljica predlaže da se donese odluka kojom se utvrđuje da je dužnosnik povrijedio čl. 5. ZSSI-a.

Otvara se rasprava.

Članica Povjerenstva Tončica Božić iznosi protuprijedlog da se donese odluka kojom se utvrđuje da dužnosnik nije povrijedio odredbe čl. 5. ZSSI-a jer smatra da je predimenzionirano da je došlo do povrede načela obnašanja dužnosnika. Smatra da je percepcija krajnje subjektivan element, a percepcija javnosti je skup osobnih percepcija.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-248/17, dužnosnik ZLATKO SINKOVIĆ, zamjenik općinskog načelnika Općine Sveti Đurđ do 26. travnja 2017.g.,** iznosi predmet i navodi da jePovjerenstvo protiv dužnosnika pokrenulo postupak zbog kršenja odredbi iz članka 8. i 9. ZSSI-a, koja proizlazi iz propusta podnošenja izvješća o imovinskom stanju dužnosnika povodom bitnih promjena na imovini, istekom 2013.g., u dijelu podataka o načinu obnašanja dužnosti i visini primanja dužnosnika, a neprijavljivanjem kojih je došlo do nesklada između prijavljene imovine iz izvješća o imovinskom stanju dužnosnika i stanja imovine kako proizlazi iz podataka pribavljenih od nadležnih državnih tijela u dijelu iznosa volonterske naknade. Dužnosnik se na Odluku o pokretanju postupka očitovao pisanim pute. Izvjestiteljica u bitnom iznosi očitovanje dužnosnika. U postupku je izvršena redovita provjera izvješća o imovinskom stanju dužnosnika.

Izvjestiteljica predlaže da se donese odluka kojom se utvrđuje da je dužnosnik povrijedio odredbe čl. 27. bez izricanja sankcije jer je proteklo više od 12 mjeseci od prestanka obnašanja dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-1/19, dužnosnik JOSIP ALADROVIĆ, ravnatelj Hrvatskog zavoda za mirovinsko osiguranje,** iznosi predmet i navodi da je protiv dužnosnika podnesena prijava u kojoj se navodi da dužnosnik nije prijavio vozilo u izvješću o imovinskom stanju dužnosnika. U postupku je izvršena redovita provjera izvješća o imovinskom stanju dužnosnika.

Izvjestiteljica predlaže da se donese odluka o pokretanju postupka zbog mogućeg kršenja odredbi iz članka 8. i 9. ZSSI-a, koje proizlazi iz propusta podnošenja izvješća o imovinskom stanju dužnosnika povodom bitnih promjena na imovini istekom 2018.g., kao nesklada između prijavljene imovine iz izvješća o imovinskom stanju dužnosnika podnesenog 11. svibnja 2017.g. povodom stupanja na dužnost i stanja imovine kako proizlazi iz podataka pribavljenih od nadležnih državnih tijela, u dijelu podataka o pokretninama koje se upisuju u javni registar.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tončica Božić kao izvjestiteljica u predmetu **M-75/19 na zahtjev dužnosnice MARTINE PULJIĆ, članice Uprave trgovačkog društva Pleter usluge d.o.o.,** iznosi predmet i navodi da je dužnosnica podnijela zahtjev za mišljenjem u kojem postavlja upit je li u obvezi prijaviti suprugov Sporazum o isplati naknade za obavljanje konzultacija iz djelatnosti psihijatrije za Kliničku bolnicu Merkur na određeno vrijeme u trajanju od jedne godine. Naknadno pojašnjava svoj upit i ujedno traži uputu Povjerenstva na koji način naznačiti neto iznos drugog primitka bračnog druga obzirom da se radi o konzultacijama za drugu ustanovu koja isplaćuje naknadu po satu rada, a čiji broj i ukupan iznos ne može unaprijed odrediti, pri čemu napominje da cijena sata konzultacija iznosi 200 kn bruto, dok okvirno navodi ukupnu naknadu za prvi mjesec od otprilike 2.500,00 kn.

Izvjestiteljica predlaže da se donese mišljenje da je dužnosnica dužna u Izvješću o imovinskom stanju prijaviti podatke o prihodima koje ostvari njezin suprug na godišnjoj razini za predmetnu godinu po osnovi dohotka od obavljanja konzultacija iz djelatnosti psihijatrije za ustanovu „Klinička bolnica Merkur“, i to do kraja godine u kojoj je dohodak po navedenoj osnovi ostvaren.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**